ΚΕΝΤΡΙΚΗ ΕΝΩΣΗ ΔΗΜΩΝ & ΚΟΙΝΟΤΗΤΩΝ ΕΛΛΑΔΑΣ

ΠΡΟΕΔΡΕΙΟ (Ν. ΚΑΚΛΑΜΑΝΗΣ): Συνάδελφοι, να ξεκινήσουμε.

Ξεκινάω από αυτό, ανεξάρτητα ποια είναι η άποψη του καθενός, από το ότι ο συνάδελφός μας του Ελληνικού είναι στην 20η ή 21η – αν θυμάμαι καλά – ημέρα απεργίας πείνας, διαμαρτυρόμενος για την Χωροταξία στο Νομό Αττικής.

Κυρίες και κύριοι συνάδελφοι, όπως ενθυμείστε, η σημερινή Έκτακτη Γενική Συνέλευση είναι μετά από ομόφωνη απόφαση που είχαμε πάρει στο τελευταίο Έκτακτο Συνέδριό μας. 
Δυστυχώς, όπως θα διαπιστώσατε, πλην λίγων εξαιρέσεων, τους οποίους προσωπικά ως Πρόεδρος, εξ ονόματος του Δ.Σ. τους ευχαριστώ, συναδέλφων που ιδεολογικά πρόσκεινται προς το κυβερνών κόμμα και είναι παρόντες σήμερα εδώ, οι υπόλοιποι συνάδελφοι, με επικεφαλής τους εκπροσώπους τους στο Διοικητικό Συμβούλιο, επισήμως είπαν ότι δεν συμμετέχουν σε αυτή την διαδικασία, αιτιολογώντας την απουσία τους ότι διαφωνούν με την ευρύτερη, από άποψη πλειοψηφίας, απόφαση του Διοικητικού Συμβουλίου, την οποία θα σας πω σε λίγο, να πούμε όχι επί της αρχής του συγκεκριμένου σχεδίου νόμου που ξεκίνησε η κουβέντα του από εχθές στην Βουλή. 
Θέλω να σας υπενθυμίσω τα εξής, ότι στείλαμε ένα διορθωτικό χαρτί, γιατί είχαμε κάνει για 4-5 Νομούς λάθος, τις παρατηρήσεις τις ΚΕΔΚΕ πρώτον επί του θεσμικού, δεύτερον επί του Χωροταξικού και τρίτον σε ότι προλάβαμε, γιατί δεν είχαμε – όπως δεν είχατε – την έκθεση του Γενικού Λογιστηρίου του κράτους και επί του οικονομικού κομματιού του σχεδίου Καλλικράτης. 
Επί του θεσμικού σας υπενθυμίζω ότι ομόφωνες αποφάσεις υπήρχαν σε 25 σημεία. Υπήρχαν και άλλες κατά πλειοψηφία και το λέω γιατί μερικοί συνάδελφοι μου είπαν: γιατί δεν το βλέπουμε μέσα σε αυτές τις 25; Οι 25 είναι οι ομόφωνες. Οι κατά πλειοψηφία υποστηρίχθηκαν από τους εκπροσώπους μας που είχαμε στείλει στην Επιτροπή Διαβούλευσης. Έγιναν δεκτές οι 9 και οι 16 δεν έγιναν δεκτές. 
Ενδεικτικά σας αναφέρω, αν δεν έχετε προλάβει να τα διαβάσετε, ότι από αυτές που δεν έγιναν δεκτές και είναι – κατά την άποψή μας – πολύ σημαντικές, είναι το να ισχύσει το 30% για τις γυναίκες αλλά στο σύνολο του ψηφοδελτίου και όχι επιμέρους, να φύγει η διάταξη που στους Δήμους που είναι πάνω από 100.000 κατοίκους οι Δημοτικοί Σύμβουλοι εκλέγονται από τα Διαμερίσματα, το επαγγελματικό ασυμβίβαστο, ο μεγαλύτερος αριθμός Αντιδημάρχων για τους ορεινούς και νησιωτικούς Δήμους, σε ότι αφορά τους ΦΟΣΔΑ και τον ΕΣΔΚΝΑ στην Αττική, που έχουμε αντίθεση με αυτό που λέει ο νόμος. 
Υπάρχει κάτι, το οποίο δεν ξέρω αν το έχετε προσέξει, είναι πάρα πολύ σημαντικό, το οποίο εμείς έχουμε αντίθετη άποψη και προτείνουμε ο Δήμαρχος να τίθεται σε αργία μόνο εάν υπάρχει ζημία για τον Δήμο και το Δημόσιο γενικά, είναι το άρθρο 233 και 234 και βεβαίως, να μην παύεται ο Δήμαρχος με απόφαση του Υπουργού Εσωτερικών, αναφέροντας γενικά και αορίστως για λόγους δημοσίου συμφέροντος, χωρίς να υπάρχει δικαστική απόφαση. Αυτό είναι πρωτοφανές. Είναι στην κυριολεξία πρωτοφανές. Με απόφαση του Υπουργού, να παύεται ένας Δήμαρχος χωρίς απόφαση δικαστηρίου.
Το άλλο που είναι πάρα πολύ σημαντικό και το οποίο δεν υπάρχει μέσα, είναι ότι τουλάχιστον στην αιτιολογική έκθεση, επειδή το ΕΣΠΑ το παίρνουν οι Περιφέρειες, είχαμε ζητήσει – όπως καταλαβαίνετε – να υπάρχουν για μικρά και μεσαία έργα, διακριτές κατηγορίες δράσεων αποκλειστικά για τους νέους ΟΤΑ. Αυτό επίσης δεν συμπεριελήφθη. Προτείναμε η θητεία των Αντιδημάρχων να μην είναι δυόμισι και δυόμισι χρόνια αλλά να είναι όπως είναι τώρα, ένα χρόνο, να μπορεί να ανανεωθεί ή να αλλαχθεί ένας Αντιδήμαρχος. Σας λέω τα κυριότερα.

Να μεταφέρονται οι πόροι – αυτό είναι πολύ σημαντικό – για τις απαλλοτριώσεις που αφορούν τα σχολεία. Ήρθε ο ΟΣΚ στους Δήμους, αλλά αν δεν μεταφερθούν οι πόροι για τις απαλλοτριώσεις, είναι δώρο άδωρο, για να μην σας πω ότι θα μας βρίζει ο κόσμος εμάς τώρα, ότι δεν θα θέλουμε να κάνουμε σχολεία, ενώ δεν θα έχουμε τους πόρους. Δεν λέει λέξη για το Επιχειρησιακό Σχέδιο «ΕΛ.Α.Δ.Α.» και βεβαίως δεν έχει μπει μέσα η τροπολογία που έχετε ζητήσει δικαίως, γιατί είναι από την Περιφέρεια κυρίως – για αυτό λέω έχετε και δεν λέω έχουμε – για την αποκομιδή των σκουπιδιών με το γνωστό πρόβλημα που υπάρχει και μάλιστα, η τροπολογία αυτή, του ζητήσαμε του Υπουργού να μην καλύψει μέχρι το τέλος του 2010, αλλά τουλάχιστον μέχρι και το πρώτο εξάμηνο του 2011, διότι πείτε ότι οι τρεις Δήμοι που δεν έχουν τώρα Υπηρεσία Αποκομιδής, συνενώνονται σε έναν. Ποιος θα είναι στις 2 του μηνός Ιανουαρίου, έτοιμος να έχει Υπηρεσία Αποκομιδής; Θα έχετε αγοράσει απορριμματοφόρα, άλλα αυτοκίνητα; Θα έχετε κάνει προσλήψεις; 
Μιας που είπα για προσλήψεις, θα σας πω κάτι το οποίο είναι επίσης πρωτοφανές από άποψη συμπεριφοράς. Όπως γνωρίζετε, είχε βγει μία εγκύκλιος – την είχαμε κυνηγήσει, ήταν νόμιμη, βγήκε – που έλεγε ότι από την απαγόρευση των προσλήψεων εξαιρούνται οι ΟΤΑ. Μιλάμε για τις προσλήψεις τακτικού προσωπικού μέσω ΑΣΕΠ. Νύχτα, χωρίς καμία διαβούλευση, χωρίς καμία ενημέρωση, στο νομοσχέδιο της κυρίας Διαμαντοπούλου που ολοκληρώθηκε προ ημερών στην Βουλή, μπήκε διάταξη που στην πλήρη απαγόρευση των προσλήψεων για το 2010 και το πρώτο εξάμηνο του 2011, συμπεριελήφθησαν και οι ΟΤΑ. Έτσι και να βγάλετε πίνακα τελικό από ΑΣΕΠ για μόνιμο προσωπικό, δεν μπορούμε να τους προσλάβουμε πλέον μετά από αυτή την τροπολογία. 
Εν πάση περιπτώσει, τις παρατηρήσεις όλες αυτές, μαζί με άλλες και για τα οικονομικά και για τα χωροταξικά, τις στείλαμε Πέμπτη πρωί στον Υπουργό με μία επιστολή η οποία έχει αναρτηθεί στο διαδίκτυο, που την υπογράφω εγώ, όπου καταλήγει η επιστολή αυτή ότι Δευτέρα ή Τρίτη, δηλαδή χθες ή σήμερα – την στείλαμε Πέμπτη προκειμένου να διαβάσουν όλες τις παρατηρήσεις μας – να συναντηθεί ή με το Διοικητικό Συμβούλιο της ΚΕΔΚΕ ή με την Εκτελεστική Επιτροπή της ΚΕΔΚΕ. 
Αντί αυτού, κληθήκαμε οι επικεφαλής των παρατάξεων την Πέμπτη το απόγευμα, να πάμε να συζητήσουμε με τον Υπουργό. Του διευκρινίσαμε ότι πάμε μεν, αλλά σε καμία περίπτωση αυτή η συνάντηση δεν αντικαθιστά την θεσμική συνάντηση. Δηλαδή ή με το σύνολο του Δ.Σ. της ΚΕΔΚΕ ή με την Εκτελεστική Επιτροπή της ΚΕΔΚΕ. Είχα πάει εγώ, ο κύριος Κοιμήσης, ο κύριος Γκοτσόπουλος, ο κύριος Χρήστος Τέγος τον βρήκα μεν τον άνθρωπο αλλά ήταν στην Καρδίτσα, δεν προλάβαινε να έρθει, διότι κληθήκαμε στις 5 για να πάμε στις 7 και δεν μπόρεσε να έρθει ο Χρήστος στην συνάντηση.
Συζητήσαμε επί δυόμισι περίπου ώρες για όλα αυτά τα θέματα. Μας είχε δώσει την εντύπωση ότι για πρώτη φορά το κλίμα ήταν καλό. Τον ρώτησα πότε προτίθεται να πάει το νομοσχέδιο στην Βουλή – αυτά, προσέξτε, 22.00 η ώρα το βράδυ της Πέμπτης έγινε η ερώτηση – και μου είπε ότι το αργότερο θα πάει μέχρι τις 24 του μηνός, δηλαδή την άλλη Δευτέρα, είναι του Αγίου Πνεύματος, Τρίτη, την επομένη.
Φεύγοντας είχαμε μείνει με την εικόνα ότι θα καλούμασταν ως ΚΕΔΚΕ να πάμε να συζητήσουμε για να μας πει τα ναι ή τα όχι, γιατί την Πέμπτη άκουγε μόνο και έκανε διαλογική κουβέντα μαζί μας και αντί αυτού, πληροφορηθήκαμε και εμείς όπως και εσείς, την Παρασκευή το πρωί, ότι κατέθεσε το σχέδιο νόμου στη Βουλή, μέσα στο οποίο – όπως σας είπα – από τις κόκκινες γραμμές τις θεσμικές, είχε υιοθετήσει 9, 16 δεν είχε υιοθετήσει, δεν είχε υιοθετήσει εκτός 3-4 δευτερευόντων, ίσως για τους Νομούς τους επιμέρους να έχουν την σημασία τους, επί της Χωροταξίας, αλλά καμία από τις σημαντικές χωροταξικές διαφορές που είχαμε σαν ΚΕΔΚΕ και βεβαίως, εάν προλάβατε να το κοιτάξετε πανελλαδικά, πέραν του Νομού του ο καθένας, πράγματι η δέσμευση που υπήρχε ότι θα ήταν ενιαία κριτήρια, μάλιστα επί λέξει μέσα στο προσχέδιο έλεγε ότι υιοθετούμε όλα τα κριτήρια της ΚΕΔΚΕ από το Συνέδριο της Κυλλήνης, ούτε ομοιομόρφως είχαν αυτά τηρηθεί και ούτε βεβαίως οι Δήμοι – τέρατα είχαν αποφευχθεί. Κατόπιν τούτου, συγκαλέσαμε για σήμερα το πρωί Διοικητικό Συμβούλιο και την Έκτακτη Γενική Συνέλευση, που ούτως ή άλλως είχαμε αποφασίσει. 

Θέλω να σας πω τώρα – και νομίζω ότι μπορώ να πω ότι εκφράζω ακόμη και τους συναδέλφους που απεχώρησαν, θα σας το πω στο τέλος αυτό – τους μεγάλους φόβους, ξεχάστε τα θεσμικά και ξεχάστε και τα χωροταξικά. Επί του παρόντος. Όποιος διάβασε την έκθεση του Γενικού Λογιστηρίου του κράτους, πρόκειται στην ουσία περί μη έκθεσης. Κανένα νούμερο δεν αιτιολογείται, απολύτως κανένα νούμερο. Αν θα το δείτε, λέει: εξοικονόμηση από εκεί, τόσο, χωρίς να λέει πώς. Βεβαίως σε ένα σημείο, το 1,8 δις ευρώ που ο κύριος Ραγκούσης δημοσίως είχε πει ότι θα εξοικονομηθεί ως πόροι, λέει ότι η μέγιστη εξοικονόμηση πόρων θα είναι 1,2 δις. Αυτόματα δηλαδή πέσαμε 600 εκατομμύρια ευρώ κάτω, με μία μονοκοντυλιά. Αυτό δείχνει και την σοβαρότητα και της αρχικής τοποθέτησης, αλλά και τη σοβαρότητα της έκθεσης του Γενικού Λογιστηρίου του κράτους. 
Παραμένουν μέσα 24 Προεδρικά Διατάγματα και κάπου 80 περίπου Υπουργικές Αποφάσεις, οι περισσότερες των οποίων είναι Κοινές Υπουργικές Αποφάσεις, δηλαδή χρειάζεται και η υπογραφή του Υπουργού Οικονομικών και οι περισσότερες εξ αυτών, όπως και τα περισσότερα Προεδρικά Διατάγματα, αφορούν μεταφερθείσες αρμοδιότητες. Άρα για εμένα το πρόβλημα – και νομίζω για την ευρύτερη πλειοψηφία του Δ.Σ. – είναι όχι το αν θα ψηφιστεί ή όχι ο Καλλικράτης, όχι το αν θα μας αφήσουν ή δεν θα μας αφήσουν το ασυμβίβαστο, αλλά πώς θα λειτουργήσουν οι Δήμοι στις 2 Ιανουαρίου.

Σας το λέω αυτό, διότι δεν ξέρω αν έχετε συνειδητοποιήσει ότι αυτή τη στιγμή που μιλάμε και η σημερινή πληροφορία για τους ΚΑΠ του Μαΐου δυστυχώς είναι ακριβώς η ίδια, είναι ότι ήδη μέχρι στιγμής, από τα 201 εκατομμύρια ευρώ που ήταν η γραπτή δέσμευση δύο Υπουργών, Παπακωνσταντίνου και Ραγκούση, ότι θα είναι το δωδεκατημόριο για τους ΚΑΠ του 2010, μέχρι στιγμής κάθε μήνα παίρνουμε μείον 40 και προσέξτε, παίρνουμε μείον 40 και σας διανέμονται 161 έως 163 εκατομμύρια, γιατί με δική μας παρέμβαση τους είπαμε να μην κάνουν κρατήσεις για άλλους μικρότερους κωδικούς. Όμως αυτό, όπως αντιλαμβάνεστε, δεν μπορεί να γίνει εσαεί, γιατί θα χτυπήσουν κόκκινο κάποια στιγμή οι άλλοι μικρότεροι κωδικοί, που βεβαίως δεν είναι τόσο σημαντικοί όσο η μισθοδοσία των εργαζομένων μας στους Δήμους, αλλά δεν παύουν να έχουν και αυτοί την σημασία τους. 
Αυτό σημαίνει πρακτικά ότι εάν πάμε έτσι μέχρι το τέλος του χρόνου, 12 επί 40, μείον 480 εκατομμύρια ΚΑΠ. Εγώ λοιπόν αναρωτιέμαι αν υπάρχει έστω και ένας σας εδώ μέσα, που μπορεί να μου πει ότι θα αντέξει χωρίς να πάρει δάνειο για λειτουργικές δαπάνες – το τονίζω – μέχρι το τέλος του χρόνου. Ακόμη και Δήμοι που δεν έχουμε πάρει ούτε ένα ευρώ δάνειο για λειτουργικές δαπάνες, δεν αντέχουμε. Πολύ περισσότερο Δήμοι που ήταν σε χειρότερη οικονομική κατάσταση. Αυτό είναι μέγα θέμα, όπως επίσης η Α΄ δόση της ΣΑΤΑ, ναι μεν αριθμητικά είναι εντάξει, αλλά τα λεφτά που μπήκαν είναι μείον 80 εκατομμύρια, διότι δεν υπήρχε ρευστό στα Ταμεία να μπει συνολικά και δεν ξέρουμε πότε θα μπουν τα 80 εκατομμύρια. 
Αυτά να τα έχετε στα υπόψη σας, διότι φαίνεται ότι είναι κάτι ξεχωριστό από τον Καλλικράτη, δεν είναι καθόλου ξεχωριστό από τον Καλλικράτη, διότι οι υγιείς Δήμοι που δεν είχαν κανέναν λόγο να δανειστούν, θα δανειστούν και δεν ξέρω επομένως, ενώ δανείζονται όχι γιατί κάναμε σπατάλη ούτε γιατί κάναμε κακοδιαχείριση, αλλά γιατί πρέπει να πληρώσουμε τους εργαζόμενούς μας, θα μπούμε μετά στο καθεστώς εξυγίανσης, χωρίς να ευθυνόμαστε εμείς. Εκεί που έχουμε ευθύνη, να μας βάλουν και εν ανάγκη και να στριμωχτούμε και να πληρώσουμε. Εδώ όμως, είναι μία τελείως άλλη ξεχωριστή ιστορία.
Με αυτό λοιπόν το σκεπτικό – και βεβαίως θα δώσω τον λόγο και θα αναπτύξουν εκείνοι για 5 λεπτά τις απόψεις τους – και με συμπληρωματικό επιπλέον σκεπτικό που έχει ο Χρήστος ο Τέγος και ο Θόδωρος ο Γκοτσόπουλος, με ευρύτερη πλειοψηφία είπαμε ότι η ΚΕΔΚΕ δεν μπορεί να συναινέσει επί της αρχής αυτού του σχεδίου νόμου. Εμείς αφήνουμε ένα μικρό περιθώριο μήπως και μέσα στην Βουλή διορθώσουν πράγματα, πολύ φοβούμαι ότι δεν θα διορθώσουν πράγματα, αλλά εν πάση περιπτώσει έτσι έχει η κατάσταση. 
Οι συνάδελφοι που απεχώρησαν, δεν μπορώ να πω ότι τους εκπροσωπώ, σε ένα λεπτό θα σας πω ότι κατέθεσαν ένα σκεπτικό, το ότι εντάξει, υπάρχουν ελλείψεις και τα λοιπά, αλλά θεωρούν ότι είναι ένα πολύ μεγάλο βήμα, δεν συμφωνούν με το: όχι επί της αρχής, εκείνο βέβαια που δεν αιτιολόγησαν είναι γιατί απέχουν της διαδικασίας. Γιατί εάν οι συνάδελφοι που τους προέτρεψαν να μην παραστούν σήμερα, ήταν τόσο ευχαριστημένοι όσο οι επτά που παρέστησαν σήμερα στο Διοικητικό Συμβούλιο από το συγκεκριμένο σχέδιο νόμου, ας ερχόταν και να ψήφιζαν ναι και πιθανώς να έπαιρναν και την πλειοψηφία. 

Όμως προφανώς συμβαίνει ακριβώς το ανάποδο. Επειδή η ψηφοφορία, εφόσον γίνει, γιατί αυτή τη στιγμή είμαστε γύρω στους 200, δεν έχουμε απαρτία και αν δεν πάμε 251 δεν θα γίνει η ψηφοφορία, θα καλυφθούμε από την απόφαση του Διοικητικού Συμβουλίου, είναι ακριβώς το ανάποδο. Φοβόταν ίσως ότι δεν είναι ευχαριστημένοι οι συνάδελφοι και θα ψήφιζαν όχι. Αυτό είναι λιποταξία, δεν ξέρω αν είχε γίνει στο παρελθόν, οι παλαιότεροι ξέρετε, την τελευταία 3ετία γίνεται για δεύτερη φορά και γίνεται από την ίδια παράταξη. Γιατί την ίδια αποχώρηση είχαν κάνει υπερασπιζόμενοι πράγματα που τα υπερασπιζόμασταν και εμείς τότε, μόνο που εμείς συνεχίζουμε να τα υπερασπιζόμαστε και σήμερα, πριν ενάμισι περίπου χρόνο στη Λάρισα. 
Έτσι λοιπόν έχει η κατάσταση. Θα ήθελα να δώσω για 5 λεπτά τον λόγο στον κύριο Γκοτσόπουλο και στον κύριο Τέγο να σας πουν τις επιπλέον απόψεις που λένε όχι στον Καλλικράτη, των αυτοδιοικητικών παρατάξεών τους. Θα κάνουμε μία μικρή κουβέντα ότι ώρα μου πείτε εσείς μέχρι τις 13.30, μήπως συμπληρωθεί ο απαιτούμενος αριθμός, οπότε η ψηφοφορία θα διαρκέσει το πολύ μισή ώρα γιατί είναι πολλές οι κάλπες, δεν θα καθυστερήσουμε, διαφορετικά θα λήξουμε την άτυπη Γενική μας Συνέλευση.
Κύριε Γκοτσόπουλε, έχετε τον λόγο.

Θ. ΓΚΟΤΣΟΠΟΥΛΟΣ: Κύριοι συνάδελφοι, θα ξεκινήσω με μια οφειλόμενη τιμή που πρέπει κατά τη γνώμη μου – το είπε ήδη και ο Πρόεδρος, να το πω και εγώ – να αποδώσουμε στον Δήμαρχο του Ελληνικού, τον Χρήστο Κορτζίδη, ο οποίος όταν άρχισε πριν από πολλές ημέρες την απεργία πείνας, πολλοί από εμάς είπαν ότι είναι υπερβολικός, ότι είναι ακραίος και όμως, η συμπεριφορά του Υπουργείου και προσωπικά του κυρίου Ραγκούση, απέδειξαν δυστυχώς ότι μόνο τέτοιες ενέργειες είναι εκείνες οι οποίες μπορούν να γίνουν ακουστές από την κυβέρνηση.

Σας είπε ο Πρόεδρος ότι ουσιαστικά γίναμε αντικείμενο εμπαιγμού από τον Υπουργό, διότι μας κάλεσε την παραμονή να συζητήσουμε τις προτάσεις μας, μας άφησε ανοικτό το ενδεχόμενο πότε θα κατατεθεί το νομοσχέδιο και την άλλη ημέρα το κατέθεσε. Από αυτή την άποψη, πιστεύω ότι πρέπει να είμαστε απόλυτοι, καθαροί και με σαφείς προτάσεις στο θέμα του Καλλικράτη.


Κύριοι συνάδελφοι και κύριε Πρόεδρε, αγαπητοί φίλοι, πιστεύω ότι κάναμε ένα λάθος. Όταν στο τακτικό μας Συνέδριο στις 18 Γενάρη, εμείς σαν παράταξη σας είχαμε πει ότι πρέπει να πάρουμε απόφαση και να χαρακτηρίσουμε αυτό το προσχέδιο ότι ήταν έκθεση ιδεών, των 80 σελίδων τότε και να πούμε: αυτό που μας δώσατε, κύριοι, δεν είναι καλό και δεν συμφωνούμε, τότε δυστυχώς είχαν επικρατήσει άλλες απόψεις και η μεγάλη πλειοψηφία του Συνεδρίου δεν είχε πάρει θέση επί αυτού του κειμένου, απλά κατέθεσε τις προτάσεις της ΚΕΔΚΕ που χρόνια διεκδικούσαμε. Πιστεύω ότι ήταν πολιτικά λάθος, γιατί ίσως – λέω, ίσως – η εξέλιξη να ήταν διαφορετική.


Κύριοι συνάδελφοι, δεν θα σας κουράσω πολύ. Θα σας πω απλά ότι αυτά που λέγαμε τότε, που λέγαμε ότι αυτή η προσπάθεια δεν αποτελεί Διοικητική Μεταρρύθμιση, είναι ουσιαστικά μία πρακτική κυβερνητική δημοσιονομικού ελέγχου των Δήμων και των Περιφερειών. Δυστυχώς επιβεβαιωθήκαμε απόλυτα. Υπάρχει μέσα στο σχέδιο, στην έκθεση αξιολόγησης, υπάρχει γραμμένο αυτό από το Υπουργείο Εσωτερικών. Λέει ότι στόχος του Καλλικράτη είναι η συνολική μείωση των χρηματοροών προς την Αυτοδιοίκηση τα προσεχή χρόνια. Το λέει ξεκάθαρα. Γιατί; Γιατί βάλαμε το θέμα του Καλλικράτη στο πρόγραμμα σταθερότητας και ανάπτυξης στις Βρυξέλλες. Άρα δυστυχώς, δυστυχέστατα, δεν μιλάμε για μια Διοικητική Μεταρρύθμιση, αλλά για ένα πρόγραμμα δημοσιονομικού ελέγχου των Δήμων και των Περιφερειών.

Δεύτερο. Δεν μιλάμε για Διοικητική Μεταρρύθμιση γιατί ξεκάθαρα, κύριοι συνάδελφοι, δεν υπάρχει αποκέντρωση κρατικών εξουσιών. Μην κοροϊδευόμαστε. Η έκθεση του Γενικού Λογιστηρίου του κράτους, που πραγματικά λέει ο Πρόεδρος σε πολλά σημεία είναι αυθαίρετη, έχει ένα συγκεκριμένο νούμερο. Λέει ότι οι κρατικές αρμοδιότητες που πηγαίνουν στους Δήμους και στις Περιφέρειες, κοστίζουν μόλις 180 εκατομμύρια ευρώ. Οι κρατικές αρμοδιότητες. Αντίθετα, οι αρμοδιότητες των Νομαρχιακών Αυτοδιοικήσεων που πάνε στους Δήμους και στις Περιφέρειες, δηλαδή οι αρμοδιότητες που ο Β΄ Βαθμός μέχρι τώρα ασκούσε, κοστίζουν 2 δισεκατομμύρια ευρώ. Αυτή είναι η ουσία, ότι ουσιαστικά μιλάμε για μια ανακατανομή αρμοδιοτήτων από τις Νομαρχίες, κυρίως προς τους Δήμους. Άρα δεν μιλάμε για αποκέντρωση κράτους, άρα ο πρώτος όρος που είχαμε βάλει στο Συνέδριο της Κυλλήνης δεν ισχύει. 

Τρίτο. Τι είχαμε πει στο Συνέδριο της Κυλλήνης, κύριοι συνάδελφοι και μάλιστα ομόφωνα; Ότι πριν από κάθε συνένωση, πρέπει να διαμορφωθούν ανθρωπογεωγραφικές ενότητες ανοικτών πόλεων, με κριτήρια πληθυσμιακά, χωροταξικά, οικονομικά, επιχειρησιακά, πολιτιστικά. Τίποτα από όλα αυτά δεν έγινε. Υπήρξε μια γραμμή που λέει: στις μεγάλες αστικές περιοχές κάτω από 25.000 ενώνουμε, στις άλλες βάζουν κάποια πληθυσμιακά κριτήρια και τελειώνουν. Άρα οι συνενώσεις δεν είναι τίποτα άλλο παρά συγκολλήσεις Δήμων, στην λογική να κάνουμε μεγάλους Δήμους γιατί οι μεγάλοι Δήμοι τάχα είναι αποτελεσματικοί. Πράγμα που από πουθενά δεν βγαίνει. 

Άλλο. Αναφέρθηκε ο κύριος Πρόεδρος. Δεν είναι μόνο ότι θα χάσουμε τους συμβασιούχους, αυτούς που είναι με ορισμένου χρόνου και την μίσθωση εργασίας, είναι ότι μας απαγορεύουν να κάνουμε προσλήψεις. Το ερώτημα που τίθεται είναι ξεκάθαρο. Πώς θα λειτουργήσουν οι Δήμοι με τις αρμοδιότητες που παίρνουν, την 1/1/2011. Το απόλυτο χάος και είναι πράγμα το οποίο όλοι συνομολογούμε και οι συνάδελφοι οι οποίοι έφυγαν, σε κατ’ ιδίαν κουβέντες. 


Αγαπητοί φίλοι, αγαπητοί συνάδελφοι, υπάρχει και ένα τέταρτο σημείο. Αυτό που πάντα εμείς διεκδικούσαμε και διεκδικούμε. Πιστεύουμε ότι το εκλογικό σύστημα με το οποίο εκλέγονται οι επικεφαλής και οι Διοικήσεις των Δήμων και των Περιφερειών, πρέπει να είναι η απλή αναλογική. Ήταν μία ευκαιρία τώρα, να γίνει και αυτό. Γιατί νομίζουμε ότι η ριζική αλλαγή στον τρόπο διοίκησης, στην λειτουργία και στην αποτελεσματικότητα των Δήμων και των Περιφερειών, μόνο με ένα άλλο εκλογικό σύστημα και έναν πιο δημοκρατικό τρόπο διοίκησης θα μπορούσε να επιτευχθεί. 

Αγαπητοί συνάδελφοι, τελειώνω με αυτό, να μην σας κουράσω. Είναι σαφές για εμάς ότι η Αυτοδιοίκηση, με επιταγές δημοσιονομικής πειθαρχίας του Διεθνούς Νομισματικού Ταμείου και της Ευρωπαϊκής Κεντρικής Τράπεζας, δεν μπορεί να υπάρξει. Ή θα έχουμε Δήμους και Περιφέρειες, δημοκρατικούς θεσμούς που θα εξασφαλίζουν μια βιώσιμη ανάπτυξη και θα παρέχουν υψηλού επιπέδου κοινωνικές υπηρεσίες στους πολίτες ή θα έχουμε – όπως σωστά έχει ειπωθεί – μία απλή τοπική διοίκηση, παράρτημα του κράτους. Αυτό ποτέ δεν το θέλαμε και λυπάμαι ειλικρινά που οι συνάδελφοι του Αυτοδιοικητικού Κινήματος έφυγαν, γιατί πολλά χρόνια, σε πολλά σημεία συμφωνούσαμε, σε άλλα διαφωνούσαμε, για την αναγκαιότητα των νέων Δήμων, των νέων Περιφερειών. 

Δυστυχώς, το είπα και στο Διοικητικό Συμβούλιο, θα το πω και τώρα: κρίμα. Χάθηκε μία ιστορική ευκαιρία να υπάρξει μία μεγάλη, μία ουσιαστική Διοικητική Μεταρρύθμιση, την οποία χρόνια ζητούσαμε και οι ευθύνες όλες της κυβέρνησης είναι μεγάλες και απόλυτες. 


Για αυτούς τους λόγους εμείς λέμε όχι στο σχέδιο νόμου που κατατέθηκε, παραμένοντας πιστοί βέβαια στην αναγκαιότητα μιας Διοικητικής Μεταρρύθμισης την οποία πρέπει να διεκδικήσουμε για το μέλλον. 


Ευχαριστώ πολύ.

ΠΡΟΕΔΡΕΙΟ: Ο κύριος Τέγος έχει τον λόγο.

Χ. ΤΕΓΟΣ: Σε όλους σας, αγαπητοί συνάδελφοι και συναδέλφισσες, είναι γνωστό ότι από την πρώτη στιγμή που η κυβέρνηση δημοσιοποίησε με το κείμενο διαβούλευσης, τις θέσεις της για την Διοικητική Μεταρρύθμιση, η παράταξή μας, με σαφήνεια διατύπωσε την άποψη και την πλήρη αντίθεση στην φιλοσοφία και τους στόχους του όλου εγχειρήματος. Σε αντίθεση με τις άλλες παρατάξεις της ΚΕΔΚΕ, που έδωσαν – κατά τη γνώμη μας – απλόχερα και όχι τυχαία, την συναίνεσή τους για να φτάσει χωρίς ιδιαίτερα προβλήματα αυτές τις ημέρες η κυβέρνηση να νομοθετεί. 

Οι διαφωνίες λοιπόν που ορισμένες παρατάξεις σήμερα διατυπώνουν, ο διαχωρισμός τους από το σχέδιο νόμου που κατατέθηκε στη Βουλή, γίνεται όχι επί της ουσίας και σε όλους είναι φανερό ότι υπήρχε και υπάρχει συμφωνία στην στρατηγική και στους πολιτικούς στόχους της Διοικητικής Μεταρρύθμισης. Οι διαφωνίες λοιπόν που τώρα εκφράζονται, είναι κατά τη γνώμη μας διαδικαστικού χαρακτήρα. Εντάσσονται σε μικροπολιτικές – κατά την άποψή μας – σκοπιμότητες και δικομματικές διαφοροποιήσεις, ότι δήθεν θα μπορούσε να υπάρχουν καλύτερου διαχειριστικού τύπου ρυθμίσεις, χωρίς να θίγεται η εφαρμοζόμενη πολιτική και να εξυπηρετείται καλύτερα το πολιτικό σύστημα.
Για εμάς όμως – και αυτό είναι η ουσία για την παράταξή μας – καμία Διοικητική Μεταρρύθμιση, είτε λέγεται Καποδίστριας, είτε λέγεται Καλλικράτης, δεν συμφέρει τους μισθωτούς και τους αυτοαπασχολούμενους στην πόλη και στην ύπαιθρο, δεν μπορεί να ικανοποιήσει τις σύγχρονες ανάγκες τους όσο υπάρχει το πολιτικό σύστημα που βασικό κανόνα έχει την συγκέντρωση του πλούτου σε λίγα χέρια και την αφαίρεση κατακτήσεων από την λαϊκή πλειοψηφία. Αυτός είναι και ο πολιτικός στόχος του Καλλικράτη. 
Για μια φορά ακόμα, θέλουμε να σας πούμε επιγραμματικά τους στόχους για τους οποίους γίνεται ο Καλλικράτης. Το πρώτο, δεν πρόκειται να αντιμετωπίσει κανένα από τα οξυμένα προβλήματα, σε όφελος του λαού. 
Το δεύτερο, είναι μεταρρύθμιση που εντάσσεται στην Συνθήκη της Λισαβόνας, στις πολιτικές της Ευρωπαϊκής Ένωσης, στην εξυπηρέτηση του συμφώνου σταθερότητας και στα μέτρα που ορυμαγδών μέρα με την ημέρα έρχονται και χτυπούν λαϊκό εισόδημα, μισθούς, συντάξεις, εργασιακά – ασφαλιστικά δικαιώματα των εργαζομένων. 
Τρίτον, σε τοπικό και περιφερειακό επίπεδο, στο όνομα της δήθεν αποκέντρωσης, διαμορφώνονται μηχανισμοί για να εφαρμοστούν όλες οι αντιδραστικές αναδιαρθρώσεις. Δεν θα υπάρχει το επόμενο διάστημα νομοσχέδιο στην Βουλή, που δεν θα έχει σχέση με τον Καλλικράτη. Όλα θα έχουν σχέση με τον Καλλικράτη. Άλλωστε ο Υπουργός, σε άρθρο του πριν λίγο καιρό στην «ΚΑΘΗΜΕΡΙΝΗ», έγραφε ότι η αλλαγή του κράτους ξεκινάει με τον Καλλικράτη. 

Τέταρτον, ανοίγει δρόμους για επιχειρηματικές δράσεις σε όφελος του κεφαλαίου. Ιδιωτικοποιήσεις. Από 1/1 θα δούμε τέτοιες ιδιωτικοποιήσεις που δεν είδαμε πουθενά: στο πράσινο, στην καθαριότητα, στις συντηρήσεις, στα έργα. Θα δούμε Συμπράξεις Δημόσιου και Ιδιωτικού Τομέα, που τώρα δεν γινόταν από τους Οργανισμούς Τοπικής Αυτοδιοίκησης. Θα δούμε συμβάσεις παραχώρησης. 

Πέμπτον, θα δρομολογηθούν με μεγαλύτερη ταχύτητα όλες οι αντεργατικές ρυθμίσεις με απολύσεις χιλιάδων εργαζομένων, αλλά και η επιδείνωση των εργασιακών σχέσεων σε όλους τους εργαζόμενους στην Τοπική Αυτοδιοίκηση και στον Δημόσιο Τομέα. Θα καθιερωθούν νέοι φόροι τοπικού χαρακτήρα, πέρα από αυτούς που πληρώνουμε στο κεντρικό κράτος. Θα διασπαστεί για τα καλά τώρα, ο ενιαίος δημόσιος και δωρεάν χαρακτήρας στην παιδεία, στην υγεία και στην πρόνοια και θα έχουμε περαιτέρω εμπορευματοποίησή τους. Θα περιοριστούν οι φορείς που θα διαχειρίζονται χρήματα από εθνικούς και ευρωπαϊκούς πόρους, για να μπορούν ευκολότερα να επιβάλλουν κανόνες που θα εισάγουν την λογική της ανταποδοτικότητας και της επιχειρηματικότητας. 


Θα μπορούν να αναθέτουν στα νέα σχήματα κανέναν άλλο ρόλο, από το να ασκούν μια υποκριτική πολιτική μιας φιλανθρωπίας, γιατί οι πολιτικές τις οποίες εφαρμόζουν, θα κάνουν πολύ κόσμο άνεργο και πολύ κόσμο πιο φτωχό. Η φτώχια θα δώσει και θα πάρει τα επόμενα χρόνια. Εφαρμόζει το καλπονοθευτικό σύστημα του πενήντα συν ένα τοις εκατό. Βάζει εμπόδια με τα ποσοστά στην συγκρότηση ψηφοδελτίων. Ταυτίζει τις εκλογές με τις ευρωεκλογές, για τρεις κυρίως λόγους.


Ο πρώτος, για να σταματήσει αυτή η απαξίωση στις ευρωεκλογές. Είδατε τι έγινε στις τελευταίες ευρωεκλογές. Τις ταυτίζει με τις δικές μας, για να μπορέσει να μην υπάρξει περαιτέρω απαξίωση των ευρωεκλογών. Θέλουν με τις ευρωεκλογές την ταύτιση, να καλλιεργήσουν την συνείδηση ότι οι όποιες διαδικασίες στη χώρα μας θα είναι απόλυτα συνδεδεμένες και συνυφασμένες με την Ευρωπαϊκή Ένωση. Να ταυτίσουν την λογική ότι η διαχείριση εθνικών και ευρωπαϊκών χρηματοδοτήσεων και οι χρηματοδοτήσεις, είναι ταυτόσημες. 

Τέλος, μεταθέτει αυτό το σχέδιο νόμου, με 92 Υπουργικές Αποφάσεις και 62 Προεδρικά Διατάγματα, από τα οποία 62 Προεδρικά Διατάγματα, καμιά εικοσαριά συνυπογράφονται από τον Υπουργό Εσωτερικών και Οικονομικών, διότι όλα τα ζητήματα, είναι αυτονόητο, ακούσατε την οικονομική κατάσταση που περιέγραψε ο Πρόεδρος με τους ΚΑΠ, τη ΣΑΤΑ και τα λοιπά, δεν είχε τον χρόνο να τα πει όλα, θα είναι άκρως οικονομικά ζητήματα και βέβαια θα είναι ζητήματα της πολιτικής που ακολουθείται. 


Αυτοί λοιπόν κατά τη γνώμη μας, είναι οι κύριοι λόγοι για τους οποίους πρέπει να πούμε το όχι στον Καλλικράτη και δεν έχει καμία σχέση με όλες τις δυνάμεις που μέχρι τώρα διευκόλυναν να φτάσουμε εδώ. Σας θυμίζω: ομόφωνες αποφάσεις των τριών άλλων παρατάξεων στα τελευταία Συνέδρια. Συμμετοχή σε όλες τις Επιτροπές μέχρι χτες – προχτές. Στην 108 σελίδα της έκθεσης συνεπειών, ο Υπουργός λέει: σε 10 συνεδριάσεις – λέει στην ΚΕΔΚΕ – ήρθατε και συμμετείχατε στον διάλογο και αυτά τα κάνω δεκτά, τα περισσότερα από όσα μας είπατε. Εγκαλεί κιόλας την ΚΕΔΚΕ για όλα αυτά. Βέβαια, κάποιοι μέχρι τώρα ακόμα, λένε: θέλουμε και άλλες αρμοδιότητες, περισσότερες. Ότι δίνει λίγες αρμοδιότητες. Ζητάνε περαιτέρω αρμοδιότητες. Μα είμαστε καλά δηλαδή; Σε αυτόν τον ορυμαγδό, σε αυτά τα προβλήματα όλα, ζητάμε και άλλες αρμοδιότητες; 

Τέλος, είναι λάθος – κατά τη γνώμη μας – αυτή η επικέντρωση όλης της διαφωνίας στα χωροταξικά ζητήματα και η αποσιώπηση όλων των πλευρών που μόλις λίγο πριν είπα.


Κλείνοντας λοιπόν, για να σεβαστώ και εγώ τον χρόνο, θέλουμε να σας πούμε ότι η αντίσταση και η αντίδραση στον Καλλικράτη και από εμάς τους αιρετούς, κατά τη γνώμη μας θα είχε νόημα και θα έχει νόημα και θα είχε αποτελέσματα, όταν συμβούν τα τρία πράγματα που θα πω τώρα και θα κλείσω με αυτά: 


Πρώτον, όταν είναι πολιτική αντίδραση και όχι απλά τοπικιστική αντίδραση. 


Δεύτερον, εφόσον συνδεθεί με την καταδίκη συνολικά της αντιλαϊκής πολιτικής, μέρος της οποίας είναι ο Καλλικράτης.


Τρίτον, εφόσον συμπορευθεί με το λαϊκό και εργατικό κίνημα και τον αγώνα όλων αυτών των ανθρώπων που βγαίνουν στους δρόμους κάθε μέρα τώρα και ζητάνε ανατροπή αυτής της πολιτικής και αλλαγή του πολιτικού σκηνικού.

Κάτω από αυτή τη σκοπιά, εμείς θα συνεχίσουμε τον αγώνα με τους συσχετισμούς που θα διαμορφωθούν και τις επόμενες εκλογές. 


Σας ευχαριστούμε. 

ΠΡΟΕΔΡΕΙΟ: Η ώρα είναι 13.05, μέχρι στιγμής έχουν διαπιστευτεί 207 συνάδελφοι, χρειαζόμαστε 251. Θα κρατήσουμε την συγκέντρωση μέχρι τις 13.30, γιατί δεν θέλω να σας ταλαιπωρώ και καταρχήν θέλω να ευχαριστήσω τους συναδέλφους από την περιφέρεια που ήρθατε στην Αθήνα και εγώ σαν Δήμαρχος, να ευχαριστήσω τους ανθρώπους της «ΤΕΧΝΟΠΟΛΙΣ» που μας φιλοξενούν – δεν έχει σημασία αν ανήκει στον Δήμο η «ΤΕΧΝΟΠΟΛΙΣ» – και εν ριπή οφθαλμού, μαζί με τους ανθρώπους της ΚΕΔΚΕ τους οποίους επίσης ευχαριστώ, μπόρεσαν και προετοίμασαν σε μιάμιση μέρα την σημερινή εκδήλωση, θα έλεγα άρτια. 

Εάν δεν έχουμε συμπληρώσει τους 251, θα γίνει από τους παρευρισκόμενους δια βοής η έγκριση. Όπως αντιληφθήκατε, οι τρεις από τις τέσσερεις αυτοδιοικητικές παρατάξεις, έστω και με ένα διαφορετικό σκεπτικό, όχι σε όλα τα σημεία, συμπίπτουμε στο: όχι επί της αρχής του σχεδίου νόμου. 

Είναι από τα νησιά κάποιος που θέλει να μιλήσει, πριν να ρωτήσω τους συναδέλφους στο πάνελ; 


Ελάτε μπροστά.

Ι. ΜΑΛΑΦΗΣ: Κύριε Πρόεδρε, κύριοι συνάδελφοι, το σχέδιο που κατατέθηκε στην Βουλή την Παρασκευή, είναι η πλήρης απαξίωση όλων αυτών των ετών σε ότι αφορά τον όρο νησιωτικότητα. Καμία σχέση με ότι σχετίζεται με την εδαφική συνοχή και με όλα αυτά που με αγώνες εδώ και πολλά χρόνια είχαμε κερδίσει. 


Δυστυχώς υποτιμήθηκε ο πολιτισμός της Ευρώπης, ο Αιγιακός πολιτισμός, κόπηκαν και τα χέρια και τα πόδια από τα μεγάλα νησιά, τα νησιά που μπορούσα να στηρίξουν και τα μικρότερα νησιά. Ουσιαστικά αποδυναμώθηκε όλη η διασυνοριακή ζώνη και βεβαίως όλα τα νησιά που έχουν τις ενδοπεριφερειακές ανισότητες, οδηγούνται με μαθηματική ακρίβεια στην πλήρη απερήμωση των περιφερειακών περιοχών τους. Αυτό, που χρόνια ήταν το μεγάλο ζητούμενο για τα νησιά και ο μεγάλος αγώνας μας, ουσιαστικά σε μία ημέρα έγινε ταφόπλακα. 


Ζητάμε από την ΚΕΔΚΕ, επειδή οι εργαζόμενοι στη Νομαρχιακή Αυτοδιοίκηση θα πάνε, εφόσον ψηφιστεί, για δύο χρόνια στις Περιφέρειες και μετά στους Δήμους, δηλαδή θα έχουν δύο μετατάξεις μέσα σε δύο χρόνια, αδύνατο, ουσιαστικά με δικαστικές πράξεις θα αποκτήσουν τις θέσεις τους, ζητάμε ουσιαστικά να γίνει παρέμβαση για τους εργαζόμενους και των ΟΤΑ και των Δημοτικών Επιχειρήσεων, αλλά βασικά για τα νησιά, για τους εργαζόμενους στις Νομαρχιακές Αυτοδιοικήσεις και βεβαίως απαιτούμε από την ΚΕΔΚΕ σύσσωμοι να παραιτηθείτε. Γιατί πήγατε σε διάλογο με έναν Υπουργό που ήταν ανεύθυνος, που σας κορόιδεψε, που μας κοροϊδέψατε, που μας κορόιδεψαν. Πρέπει λοιπόν ομαδικά σήμερα είτε να παραιτηθούμε όλοι, είτε να κλείσουμε μέχρι την ημέρα που θα ψηφιστεί το νομοσχέδιο για τους Δήμους. Αυτό τουλάχιστον είναι η απαίτηση όλου του τόξου του διασυνοριακού του Αιγαίου και του Ιονίου. 
ΠΡΟΕΔΡΕΙΟ: Ο κύριος Γιακαλής.
Α. ΓΙΑΚΑΛΗΣ: Κύριε Πρόεδρε, κύριοι συνάδελφοι, πάγια θέση μου ήταν και είναι ότι η Τοπική Αυτοδιοίκηση χρειάζεται μεταρρυθμίσεις. 


Όλα αυτά τα χρόνια υποστήριξα με πάθος αυτή τη θέση, η οποία ήταν άλλωστε και θέση όλων σχεδόν των αυτοδιοικητικών. Πίστεψα ότι ο Καλλικράτης θα κινηθεί προς αυτή την κατεύθυνση, για αυτό και στήριζα αυτή την προσπάθεια και το θέμα αν υπήρξε διαφωνία όσον αφορά στο Χωροταξικό, το αναφέρω για ποιον λόγο; Ναι, δεν είναι μόνο αυτό, αλλά όμως πίστευα ότι όταν λυθεί και το Χωροταξικό, μπορεί ο σημερινός Υπουργός να λέει αυτά που λέει, αλλά στην συνέχεια μπορεί να κατακτηθούν πολλά πράγματα και να αλλάξουν. 
Για αυτό βάζαμε και ζήτημα, τουλάχιστον εμείς, τα μεγάλα νησιά, ότι δεν μπορεί να γίνει η Λέσβος και ορισμένα άλλα νησιά, ένας Δήμος. Η Λέσβος, να φανταστείτε, έγινε ο μεγαλύτερος Δήμος της Ελλάδας. Ας σκεφτείτε μόνο ότι κάθε πρωί, αν μπορεί να φεύγει κάποιος από την Αθήνα και να πηγαίνει στην Λαμία. Όση ώρα κάνεις να πας από την Αθήνα στη Λαμία κάθε μέρα, τόσο κάνεις για να πας από την πόλη στο άλλο το χωριό. 

Άλλωστε, υπάρχει και το σχέδιο του ΙΤΑ, που σαφέστατα αναφέρει 5 Δήμους για το νησί. Εμείς σαν ΤΕΔΚ, καθίσαμε, σκεφτήκαμε, αποφασίσαμε και βγάλαμε μια απόφαση που ήταν στους 4 Δήμους. Πρέπει να πω όμως, μας έκανε ιδιαίτερη εντύπωση για τα νησιά για ποιον λόγο; Γιατί στην υπόλοιπη ηπειρωτική Ελλάδα, λίγο – πολύ σχεδόν εφαρμόστηκε αυτό το οποίο έλεγε το ΙΤΑ. Αν υπήρχαν αντιδράσεις, υπήρχαν διαφοροποιήσεις όσον αφορά σε ορισμένα άλλα ζητήματα στο Χωροταξικό, αλλά αν πάρει κανείς το σχέδιο του Ινστιτούτου Τοπικής Αυτοδιοίκησης, θα δει πραγματικά ότι περίπου δηλαδή εφαρμόζεται.
Το γεγονός λοιπόν ότι η Λέσβος, με τα γνωστά και ιδιαίτερα γεωμορφολογικά χαρακτηριστικά, γίνεται ο μεγαλύτερος σε έκταση Δήμος της Ελλάδας, οδηγεί κατά τη γνώμη μου το νησί σε ένα αυτοδιοικητικό χάος. Κατόπιν τούτου, σεβόμενος την καθολική άποψη των συντοπιτών μου, οι οποίοι αντιδρούν να γίνει ένας Δήμος το νησί και επειδή είναι και δική μου άποψη, είμαι υποχρεωμένος να μην δεχθώ τον Καλλικράτη στην χωροταξική του κατανομή, παρά το γεγονός που σε πολλά σημεία και στον πυρήνα του μπορεί να μας βρίσκει σύμφωνους. 

Αυτό, είτε γίνει ψηφοφορία, είτε δεν γίνει ψηφοφορία, για εμένα… Γιατί δεν μπορώ να κρύβομαι πίσω από μία κάλπη με ένα ναι ή ένα όχι. Πρέπει ο καθένας ξεκάθαρα να πει την άποψή του, να την δημοσιοποιήσει, για να γνωρίζουν και αυτοί που τον ψηφίζουν το τι ακριβώς κάνει ως εκπρόσωπος εδώ στην ΚΕΔΚΕ. 

Κλείνοντας, να πω το εξής: πράγματι η παράταξη στην οποία ανήκω – και δεν το έκρυψα ποτέ πού ανήκω πολιτικά, είμαι ξεκάθαρος – απεχώρησε. Μου ζητήθηκε και από εμένα – και είναι γνωστό, δεν είναι κάτι μυστικό, γιατί και άλλοι συνάδελφοι λείπουν – και τους είπα: αδυνατώ να το κάνω. Γιατί πριν και πάνω από όλα, θέλω να σέβομαι τον εαυτό μου και δεν με ενδιαφέρει καθόλου αν θα είμαι Δήμαρχος ή όχι. Δεν υπήρξα ανεπάγγελτος ποτέ στην ζωή μου. Γιατρός είναι το επάγγελμά μου και μπορώ να πάω να συνεχίσω να κάνω αυτό το επάγγελμα. Ούτε μπορεί κανείς να με κατηγορήσει για οτιδήποτε λένε, αλλά ούτε έχουν δικαίωμα να ισοπεδώνεται ο θεσμός της Αυτοδιοίκησης. 
Όταν λοιπόν ακούω – και πραγματικά εκνευρίζομαι – ότι οι Δήμαρχοι είναι έτσι, η Τοπική Αυτοδιοίκηση είναι αλλιώς και εγώ σας λέω, το εξής. Είμαστε 1.040 Δήμαρχοι. Σε ένα χωριό 1.040 ατόμων, σε ένα Τοπικό Διαμέρισμα – εγώ τυχαίνει να έχω μεγάλα Τοπικά Διαμερίσματα – δεν θα υπάρχει ένα 5%, ένα 10% οι οποίοι να είναι λαμόγια, να είναι κακοί, να είναι και εγώ δεν ξέρω τι. Γιατί λοιπόν να μην υπάρχουν και μέσα στην Αυτοδιοίκηση ένα 5%, ένα 3%; Αυτοί όλοι δηλαδή θα παρασύρουν τους πάντες και θα τους ισοπεδώσουν; Δεν ανέχομαι και αυτό το πράγμα ακόμα και να σας πω κάτι; Κλείνω με αυτό. 

Επειδή έχω άποψη και για αυτό και επειδή σήμερα, σε λίγο καιρό θα αρχίσουν οι προεκλογικές εκστρατείες, είναι ύποπτο να είναι κανείς υποψήφιος Δήμαρχος, για αυτό θα σκεφτώ πολύ και δεν χρειάζομαι από κανέναν οτιδήποτε. Μόνος, αν έχεις τον λαό μαζί σου, μπορείς να εκλεγείς, αλλά δεν δέχομαι όμως να με θεωρούν οι συμπολίτες μου και ύποπτο. Γιατί, δεν παίρνει λέει παραστατικά. Άρα γιατί έγινε Δήμαρχος αυτός; Το πρόβλημα δεν είναι με τα παραστατικά, γιατί αυτά τα γνωρίζετε εσείς καλύτερα. Το να έρθει ένας Δήμαρχος από δίπλα, ούτε ξενοδοχεία… Εμένα, που κατεβαίνω εδώ στην Αθήνα, μπορώ να δικαιολογήσω 45 € ξενοδοχείο. Δηλαδή πείτε μου ένα ξενοδοχείο που θα πάει ένας Δήμαρχος να μείνει. Για ποια παραστατικά μιλάνε και στο κάτω-κάτω της γραφής, προσωπικά δεν τα πήρα ποτέ. Προσωπικά όμως και δεν λέω να μην τα πάρει κανείς σας, αλλά πολλοί από εσάς τα δίνουν. 
Δεν μπορεί όμως να παρουσιάζουν τους Δημάρχους… Αν υπάρχουν λαμόγια, υπάρχουν οι νόμοι και να τιμωρηθούν. Να σας πω κάτι; Στην κατάσταση που οδηγήθηκε η Ελλάδα, αγαπητοί συνάδελφοι, δεν την έριξε η Τοπική Αυτοδιοίκηση. Πέντε Εξεταστικές Επιτροπές έγιναν τώρα. Επιτέλους ας σταματήσει αυτό το πανηγύρι. 
Ευχαριστώ πολύ.

Σ. ΣΤΑΓΚΑΣ: Κυρίες και κύριοι, λέγομαι Στάγκας Στέργιος, Δήμαρχος Ιαλυσού Ρόδου, διετέλεσα Σύμβουλος σε πέντε διαφορετικά Υπουργεία επί κυβερνήσεως ΠΑΣΟΚ. Κατέβηκα για πρώτη φορά το ’98 με τον συνδυασμό μου που τον ονόμασα ΝΕΑ ΔΗΜΙΟΥΡΓΙΚΗ ΠΝΟΗ. Τα αρχικά της ΝΕΑΣ ΔΗΜΟΚΡΑΤΙΑΣ και του ΠΑΣΟΚ. Αυτοί είναι οι πολιτικοί χώροι που έχουμε στον τόπο μας. Μου ζητήθηκε να πάρω χρίσμα. Πιστεύω σε μια ανεξάρτητη Τοπική Αυτοδιοίκηση και όταν μου ζητήθηκε από τον κύριο Σκανδαλίδη να πάω για χρίσμα, του είπα να πάρεις τα μύρα, τα χρίσματα και τα βαφτιστικά σου και να τα χτυπάς στα πλευρά σου. Αυτά είναι ξεκάθαρα λόγια, καθαρές δουλειές και κατέβηκα την δεύτερη φορά χωρίς αντίπαλο.

Ερχόμαστε σήμερα και αυτά που θα σας καταθέσω είναι ντοκουμέντα, μετά την πρόσφατη παρουσία του Πρωθυπουργού και του Υπουργικού Συμβουλίου στην Δωδεκάνησο από το Καστελόριζο για το Διεθνές Ταμείο, την επόμενη ημέρα στην Ρόδο. Ομόφωνα η ΤΕΔΚ Δωδεκανήσου αποφάσισε να ζητήσουμε συνάντηση μαζί του. Δεν την αποδέχθηκε, γιατί πίστευαν ότι θα μιλήσουμε για τον Καλλικράτη. Δεν αποδέχθηκε ούτε στη ΝΟΚΕ που είμαστε μέλη, να συναντηθεί με Δημάρχους και φτάνουμε στην πραγματικότητα. Για ποιον λόγο δεν πήγε στην Μυτιλήνη να το εξαγγείλει; Γιατί ήξερε ο Νομός Λέσβου ότι είναι αντίθετος. Το ίδιο η Σάμος, η Χίος, η Κέρκυρα, με την κυρία Γκερέκου, αρνητικά. Η Κεφαλονιά, τα ίδια και ήρθαν στον τόπο…
(αλλαγή κασέτας)

Σ. ΣΤΑΓΚΑΣ: … διότι καταγγέλθηκε ότι ο κύριος Ραγκούσης, Υπουργός Εσωτερικών, με το να κάνει αυτό το σχέδιο, η μικρονησιωτικότητα είναι εις βάρος της μεγαλονησιωτικότητας. Το νησί της Ρόδου, με 120.000 κατοίκους απογραφή πριν 10 χρόνια και 130.000 κλίνες, χωρίς τις κρουαζιέρες και με γύρω στα 15.000 καταστήματα, δεν μπορεί να λειτουργήσουν 120 χιλιόμετρα με έναν και μόνο Δήμο. Ως εκ τούτου, οι Κυκλάδες με 110.000 πληθυσμό θα έχουν 23 Δημάρχους και η Ρόδος με 120.000, θα έχει έναν Δήμαρχο. Θα έχουν 450 Σύμβουλους οι Κυκλάδες και η Ρόδος με παραπάνω πληθυσμό, μόνο 45. Ο Δήμος Λινδίων θα εκπροσωπείται με έναν και μόνο Σύμβουλο, πιθανώς και της μειοψηφίας. Ένας Δήμος που φέρνει 200 εκατομμύρια ευρώ έσοδα ετησίως σε αυτόν εδώ τον τόπο και πώς θα εξυπηρετηθεί; Από ένα τοπικό τριμελές Συμβούλιο.

Μπαίνει το θέμα: άρα τι προσπαθεί να κάνει ο κύριος Ραγκούσης; Η έδρα της Περιφέρειας πάει στην Σύρο αντί στην πρωτεύουσα. Η έδρα της Γενικής Διοίκησης είναι μοναδική περίπτωση σε όλη την Ελλάδα όπου δεν πάει ούτε Νότιο Αιγαίο, ούτε Βόρειο Αιγαίο και πάει στον Πειραιά. Άρα συνδέονται με τα εθνικά μας θέματα; Ως εκ τούτου, σε κάθε περίπτωση, εκτιμώ ότι ο κύριος Ραγκούσης προσπαθεί να προσπορίσει στον εαυτό του προσωπικό όφελος εκλογικό και μόνο, για να ελέγχει και μελλοντικά την ΚΕΔΚΕ και όποιους άλλους θεσμούς.
Καταλήγοντας. Χθες με ενημέρωσε η ΤΕΔΚ Δωδεκανήσου ότι θα ερχόμασταν όλοι πάνω. Ο κύριος Γιαννόπουλος, τέως Δήμαρχος Ροδίων, είναι απών σήμερα από την Διοικούσα. Ο Πρόεδρος της ΤΕΔΚ ακύρωσε το εισιτήριό του. Ο Αντιπρόεδρος, ο Δήμαρχος Κω, το ίδιο, το ακύρωσε. Ο Γραμματέας, το ίδιο. Είναι σκόπιμο και προσπαθούν να παρατήσουν την Τοπική Αυτοδιοίκηση προς ίδιον και μόνο όφελος.
Εγώ πέρυσι είχα πει για το παρεπιδημούντων, όταν καταργήθηκε στους 3 Βουλευτές του Νομού, κύριε Βαλινάκη, Καραμάριε και Παυλίδη, να βγείτε αναμνηστική φωτογραφία στη Βουλή να την θυμάστε. Το ίδιο θα ισχύσει και τώρα και σε κάθε περίπτωση, νομίζω είναι απαίτηση πλέον του λαού, να παραδώσουμε και τις ιδιότητές μας και η ΚΕΔΚΕ να παραιτηθούμε και ας κάνει ο κύριος Ραγκούσης Τοπική Αυτοδιοίκηση, το αποφασίζω και διατάσσω, όπως το επιθυμεί και πρεσβεύει. 
Ευχαριστώ. 

Δ. ΚΟΜΙΩΤΗΣ: Κύριε Πρόεδρε, αγαπητοί συνάδελφοι, είμαι ο Διονύσης Κομιώτης, ο Δήμαρχος Λαγανά Ζακύνθου, νησιώτης.

Η Ζάκυνθος των 50.000 κατοίκων σήμερα, με 800.000 επισκέπτες, εξισώνεται – χωρίς να υποτιμώ αυτό που θα πω – με τη Νίσυρο, την Αντίπαρο και όλα τα άλλα νησιά των 1.000 και 700 κατοίκων. Διοικητικά έχουμε τις ίδιες ανάγκες. Την 1η του Γενάρη του 2011, η Ζάκυνθος θα έχει τις ίδιες διοικητικές και διαρθρωτικές ανάγκες με αυτά τα μικρά νησιά, διότι οι αγεωγράφητοι εμείς οι Ζακυνθινοί, δεν ξέραμε ότι είμαστε μικρό νησί. Πιστεύαμε ότι είμαστε από τα δέκα – έντεκα μεγάλα νησιά.

Αξιότιμοι και αγαπητοί συνάδελφοι, ως εκπρόσωπος νησιωτικής ΤΕΔΚ, της ΤΕΔΚ του Νομού Ζακύνθου, όπως είναι αναμενόμενο, θα επικεντρωθώ σήμερα στο Χωροταξικό. Καταθέτω την κατηγορηματική αντίθεση της συντριπτικής πλειοψηφίας της Τοπικής Αυτοδιοίκησης, για την προβλεπόμενη από το νομοσχέδιο δημιουργία ενός μόνο Δήμου στο Νομό Ζακύνθου, το πέμπτο πληθυσμιακά νησί – Νομό της χώρας και το ενδέκατο σε έκταση στην Ελλάδα.


Η αντίθεσή μας αυτή έχει αποτυπωθεί σε διαδοχικές αποφάσεις της Γενικής Συνέλευσης και Διοικητικού Συμβουλίου της ΤΕΔΚ Νομού Ζακύνθου, καθώς και σε αποφάσεις Δημοτικών Συμβουλίων των πέντε από τους έξι Δήμους της Ζακύνθου, όπως και σχετικό υπόμνημα, δημόσια παρέμβαση, των πέντε από τους έξι Δημάρχους της Ζακύνθου.


Η απολύτως αντικειμενική, τεχνικά και πολιτικά τεκμηριωμένη άποψη και θέση της ΤΕΔΚ του Νομού μας που αποτυπώθηκε σε έναν βαθμό και στην απόφαση της Επιτροπής Αξιολόγησης της ΚΕΔΚΕ για το Χωροταξικό, είναι ότι δεν είναι δυνατόν ο Νομός Ζακύνθου να αποτελεί το μοναδικό Νομό στην Ελλάδα όπου όλοι οι σημερινοί Δήμοι συγχωνεύονται σε ένα και μόνο Δήμο, αποτελώντας έστω και για γεωγραφικούς λόγους, ιδιαίτερη και μοναδική περίπτωση στην ελληνική επικράτεια, εγγράφοντας αρνητική υποθήκη για προβλήματα ή ελλείμματα στις χρηματοδοτήσεις προς το Νομό μας, την πολιτική εκπροσώπησή του και σε περιουσιακά ή διοικητικού χαρακτήρα ζητήματα συγκρότησης διαφόρων δομών, διοικητικών, αυτοδιοικητικών, που πρόκειται να δημιουργηθούν.

Όσον αφορά στον προτεινόμενο αριθμό των Δήμων, έχουμε εκπονήσει στην ΤΕΔΚ Ζακύνθου μία μελέτη αντικειμενικά και προτείνουμε τρεις Δήμους. Τρεις Δήμοι οι οποίοι το γεγονός ότι διακρίνονται, εκτός από την εκλογή του Δήμου Ζακυνθίων, όπως αυτός δημιουργήθηκε από το πρόγραμμα Καποδίστριας, άλλες δύο ανθρωπογεωγραφικές ενότητες που δύνανται να λειτουργήσουν ως ανοικτές πόλεις. Δύο Δήμοι επιπλέον του Δήμου Ζακυνθίων, ο ένας με 12.129 κατοίκους και ο άλλος με…
ΠΡΟΕΔΡΕΙΟ: Συνάδελφοι, δεν θέλει λεπτομέρειες. Τα έχουμε καταγράψει αυτά.

Δ. ΚΟΜΙΩΤΗΣ: Αυτά τα έχουμε καταγράψει. 


Τελειώνοντας, αγαπητοί συνάδελφοι και κύριε Πρόεδρε, θα ήθελα να πω ότι αυτό που γίνεται σήμερα δεν έχει να κάνει με την Τοπική Αυτοδιοίκηση. Έχει άλλους σκοπούς και άλλες πολιτικές διόδους και στοχεύσεις. 


Η Τοπική Αυτοδιοίκηση έχουμε συμφωνήσει όλοι ότι χρειαζόταν την μεταρρύθμισή της. Να υπάρχει όμως μια ισόνομη μεταρρύθμιση, μια μεταρρύθμιση η οποία πραγματικά θα φέρει την ανάπτυξη, διότι όπως είπατε, κύριε Πρόεδρε, την 1η του Γενάρη, πώς θα διοικηθεί η Ζάκυνθος, πώς θα διοικηθεί η Κέρκυρα, πώς θα διοικηθεί η Σάμος; Να μας το πουν. Δεν πρόκειται να υπάρξει διοίκηση. Θα υπάρχει το απόλυτο χάος. 


Σας ευχαριστώ πάρα πολύ.

ΠΡΟΕΔΡΕΙΟ: Κλείνουμε με τα νησιά, με τον Αντιπρόεδρο της Τοπικής Ένωσης Κερκυραίων, τον κύριο Βλάχο και να τους ευχαριστήσουμε, γιατί κατά πλειοψηφία ανήκουν σε εκείνη την αυτοδιοικητική παράταξη η οποία απεχώρησε. 

Σ. ΒΛΑΧΟΣ: Κύριοι συνάδελφοι, εγώ θα είμαι σύντομος.


Είμαι και εγώ από τους άτυχους που κατοικώ και μένω σε μεγάλο νησί, την Κέρκυρα 108.000 πληθυσμό, που το καλοκαίρι γίνεται 200.000. Θα μου πει κάποιος: υπάρχουν και άλλοι Δήμοι 200.000. Ναι, αλλά δεν είναι Δήμοι με την έκταση αυτή. Ο καινούργιος Δήμος – εγώ θα μιλήσω πρακτικά γιατί οι περισσότεροι ξέρετε τα πρακτικά προβλήματα – θα πρέπει να λειτουργήσει 75 χωριστά υδραγωγεία με 200 αντλιοστάσια και 15 βιολογικούς καθαρισμούς και θα πρέπει να συντηρεί 2.000 χιλιόμετρα οδικό δίκτυο. Η πρόβλεψή μου είναι στο τέλος της 4ετίας, το 25% του πληθυσμού της Κέρκυρας δεν θα έχει δρόμο να πάει σπίτι του. Αυτό είναι το βασικό πρόβλημα.

Εμείς κάναμε ολόκληρη μελέτη, αναθέσαμε στο Πάντειο Πανεπιστήμιο ποια είναι η καλύτερη χωροταξική κατανομή, την υποβάλλαμε στο Υπουργείο, την έγραψε στα παλαιότερα των υποδημάτων του. Δεν θα πω πολλά, κύριε Πρόεδρε, εγώ ένα θέλω να πω μόνο. Έχω και μία διαφωνία στο όνομα, χωρίς να θέλω να προσβάλλω αν είναι κανείς εδώ Μανιάτης, νομίζω ότι θα έπρεπε να λέγεται Μαυρομιχάλης και όχι Καλλικράτης, γιατί σκοτώνει ότι καταφέραμε να κάνουμε με τον Καποδίστρια.


Ευχαριστώ.

ΠΡΟΕΔΡΕΙΟ: Λοιπόν, συνάδελφοι, είναι 13.25 η ώρα, 218 έχουν διαπιστευτεί, δυστυχώς για πολύ λίγους δεν έχουμε απαρτία. Το ποιοι ευθύνονται και ποιοι το χρεώνονται αυτό, το αναλύσαμε και είναι γνωστό. 

Συνεννοήθηκα με τους επικεφαλής των άλλων δύο παρατάξεων, είναι ομόφωνο το όχι, με τα επιπλέον σκεπτικά τα οποία έβαλε τόσο ο κύριος Γκοτσόπουλος, όσο και ο κύριος Τέγος, που ούτως ή άλλως τα έχουν καταθέσει στο Προεδρείο και θα σταλούν και αυτά στη Βουλή, μαζί με την απόφαση του Προεδρείου που ελήφθη με την πλειοψηφία των τριών από τις τέσσερεις αυτοδιοικητικές παρατάξεις.
Σήμερα το απόγευμα θα πάνε οι εκπρόσωποί μας στη Βουλή. Είμαι πολύ απαισιόδοξος για το αν θα επέλθουν ουσιαστικές αλλαγές και στο θεσμικό και στο χωροταξικό. Η άποψή μου είναι ότι δεν θα αλλάξει τίποτα και από εκεί και πέρα πλέον, το Διοικητικό Συμβούλιο θα αποφασίσει και θα σας προτείνει, όχι πλέον μονολεκτικά αλλά ενδεχόμενα και κινητοποιήσεις ουσίας, ενδεχομένως και την παραπάνω εβδομάδα, βλέποντας πώς θα καταλήξει η ιστορία την Πέμπτη. 
Βεβαίως πρέπει να καταλάβουμε ένα πράγμα, διότι εγώ θέλω να είμαι ειλικρινής μαζί σας. Εντάξει, πολλοί συνάδελφοι πιέστηκαν στην ουσία, υπάρχει και ο Νοέμβριος, υπάρχουν και τα χρίσματα – δεν είναι όλοι σαν τον Γιακαλή, τον Βλάχο και μερικούς άλλους που ήταν σήμερα εδώ, τους συναδέλφους – και δεν είναι εδώ, αλλά θα μου επιτρέψετε να σας πω ότι όχι επειδή κάποιοι χωροταξικά μπορεί να ικανοποιηθήκαμε, όλα τα υπόλοιπα τα βάζουμε σε δεύτερη μοίρα. 
Θυμηθείτε ότι το πρόβλημα στις 2 Ιανουαρίου δεν θα είναι η χωροταξία. Το πρόβλημα στις 2 Ιανουαρίου θα είναι τα οικονομικά και μετά η εφαρμογή η διοικητική των όποιων νέων ρυθμίσεων. Αυτό θα είναι το πρόβλημα και αυτό αφορά όλους μας. Είτε εμένα που είμαι Αθήνα και δεν μου κόλλησαν κανέναν Δήμο, είτε τον όποιο Δήμο μπορεί να συνενώθηκαν όλοι σε έναν όπως στα νησιά ή τέσσερις σε έναν και πάει λέγοντας και αυτό θα πρέπει να το λάβουμε σοβαρά υπόψη και εκεί έλαβαν την μεγάλη ευθύνη οι συνάδελφοι που είπαν: όχι, εμείς δεν συμμετέχουμε και σαμποτάρουμε την Έκτακτη Γενική Συνέλευση. Γιατί περί σαμποτάζ επρόκειτο και περί ρωγμής μεγάλης, που εύχομαι να μην γίνει οριστικό σχίσμα στην Τοπική Αυτοδιοίκηση.
Εκ μέρους όλου του Διοικητικού Συμβουλίου, τουλάχιστον όσων παρέμειναν και όχι όσων ήρθαν το πρωί και κάποιοι έφυγαν, σας ευχαριστούμε πάρα πολύ που ήρθατε. Θα ενημερωθείτε μόλις τελειώσει στην Επιτροπή, με e-mail στις Τοπικές Ενώσεις, για τις ενδεχόμενες αλλαγές. Μόνο τις αλλαγές, όχι όλο το σχέδιο, ώστε να το παρακολουθήσουμε στην Ολομέλεια. 

Σας ευχαριστούμε πολύ. 

